Document ID: 32001D0731

Komisijas Lēmums
(2001. gada 16. oktobris),
ar ko groza Padomes Lēmumu 79/542/EEK, ar kuru nosaka to trešo valstu sarakstu, no kurām dalībvalstis atļauj liellopu, cūku, zirgu dzimtas dzīvnieku, aitu un kazu, svaigas gaļas un gaļas produktu ievedumus, konkrēti attiecībā uz Jaunkaledoniju, Senpjēras un Mikelonas salām
(izziņots ar dokumenta numuru C(2001) 3080)
(Dokuments attiecas uz EEZ)
(2001/731/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1972. gada 12. decembra Direktīvu 72/462/EEK par veselības un veterinārās pārbaudes problēmām, ievedot liellopus, aitas, kazas un cūkas, svaigu gaļu vai gaļas produktus no trešām valstīm [1], kurā jaunākie grozījumi izdarīti ar Direktīvu 97/79/EK [2], un jo īpaši tās 3. pantu,
tā kā:
(1) Padomes Lēmums 79/542/EEK [3], kurā jaunākie grozījumi izdarīti ar Komisijas Lēmumu 2001/117/EEK [4], nosaka to trešo valstu sarakstu, no kurām dalībvalstis atļauj liellopu, cūku, zirgu dzimtas dzīvnieku, aitu un kazu, svaigas gaļas un gaļas produktu ievedumus.
(2) Ir lietderīgi precizēt, ka ievešanas atļauja sarakstā minētajām valstīm attiecībā uz dažādu sugu dzīviem dzīvniekiem, uz kuriem attiecas šis lēmums, ir atkarīga no tā, vai minētajām valstīm ir ar Kopienu saskaņoti veselības nosacījumi un veterinārā sertifikācija attiecībā uz šādiem dzīvniekiem, kā noteikts Kopienas likumdošanā Padomes Direktīvas 72/462/EEK 8. un 11. pantā. Tādēļ, pārskatāmībai Lēmuma 79/542/EEK pielikuma 1. daļā kā atļauti tiks minēti ievedumi tikai no tām valstīm, kurās ir noteikti saskaņotie likumi.
(3) Kopienas veiktās veterinārās pārbaudes laikā tika konstatēts, ka Jaunkaledonijā, Senpjēras un Mikelonas salās ir pietiekoši labi strukturēti un organizēti veterinārie dienesti.
(4) Jaunkaledonija ir brīva no mutes un nagu sērgas un govju mēra pēdējos divpadsmit mēnešus; pēdējo divpadsmit mēnešu laikā nav veikta vakcinācija ne pret vienu no šīm slimībām un ir aizliegts ievest dzīvniekus, kuri ir vakcinēti pret mutes un nagu sērgu.
(5) Jaunkaledonija var tikt iekļauta to trešo valstu sarakstā, no kurām dalībvalstis atļauj savvaļas dzīvnieku gaļas ievedumus, kā arī sarakstā, kas attiecas uz svaigu gaļu un liellopiem.
(6) Zirgu dzimtas dzīvnieku veselības stāvoklis ir pietiekamā Senpjēras un Mikelonas veterināro dienestu uzraudzībā, un valsts ir brīva no Āfrikas zirgu mēra un Venecuēlas zirgu encefalomielīta vairāk kā divus gadus, un no vaislas sērgas un ļaunajiem zirgu ienāšiem vairāk kā sešus mēnešus.
(7) Senpjēra un Mikelona var tikt iekļautas sarakstā attiecībā uz zirgu dzimtas dzīvniekiem.
(8) Kopš Komisijas 2001. gada 20. jūlija Lēmuma 2001/611/EK pieņemšanas [5], ar ko groza Lēmumu 92/160/EEK attiecībā uz Meksikas reģionalizāciju, ar ko groza Lēmumus 92/260/EEK, 93/195/EEK, 93/196/EEK un 93/197/EEK attiecībā uz zirgu dzimtas dzīvnieku ievedumiem no Meksikas, un atceļ Lēmumus 95/392/EK un 96/486/EK, dalībvalstis atkal var atļaut dažu kategoriju zirgu dzimtas dzīvnieku ievedumus no dažām Meksikas teritorijas daļām. Tomēr atsauce uz reģionalizāciju un nokaušanai paredzētu zirgu dzimtas dzīvnieku ievedumu aizliegumu Lēmumā 79/542/EEK netika veikta, un tas ir jāprecizē.
(9) Sarakstā esošās valstis identificē pēc ISO koda, kuru lieto Kopienas tiesību aktu valstu un teritoriju nomenklatūrai ārējās tirdzniecības vajadzībām; šādi pagaidu kodi jāprecizē tiklīdz tas ir iespējams.
(10) Attiecīgi jāgroza Lēmuma 79/542/EEK pielikums.
(11) Šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠĀDU LĒMUMU.
1. pants
Lēmuma 79/542/EEK pielikuma 1. daļu aizstāj ar šā lēmuma pielikumu.
2. pants
Šo lēmumu piemēro no 2001. gada 20. oktobra.
3. pants
Šis lēmums ir adresēts dalībvalstīm.
Briselē, 2001. gada 16. oktobrī

Labels: 3
17
18
6